Aalborg Erhvervsråd har onsdag har sendt et brev til regeringen, hvori erhvervsrådet taler for at speede den igangværende planlægning af arbejdet med den tredje Limfjordsforbindelse op. Planlægningen er allerede i fuld gang, Vejdirektoratets nødvendige opdatering af VVM-undersøgelsen afsluttes senere i 2020, og Aalborg Kommune er, i regi af Aalborg Alliancen, klar med en historisk medfinansiering på 600 mio. kroner. Borgmester Thomas Kastrup-Larsen (S) peger på, at de allerede vedtagne, økonomiske hjælpepakker til danske lønmodtagere og danske virksomheder har afgørende betydning for beskæftigelsen. Lokalt har man i Aalborg Kommune selv fremrykket betalingen af regninger til kommunens leverandører, mens man har udskudt virksomhedernes betaling af dækningsafgift til kommunen. Endelig fremrykker kommunen selv anlægsinvesteringer svarende til 400 mio. kroner. Også erhvervslivet ønsker, at regeringen tænker gennemførelsen af den 3. Limfjordsforbindelse ind i genrejsningen af økonomien. - Her taler vi om en investering, der vil understøtte og være afgørende for væksten i hele regionen - ikke bare her og nu. En bedre infrastruktur i Nordjylland vil sikre et konkurrencedygtigt erhvervsliv årtier frem. Det er en klog investering, som bør fremrykkes, siger Peter Rindebæk, formand for DI Aalborg. Opfordringen til med det samme at sætte gang i byggeriet af Limfjordsforbindelsen kommer efter, statsminister Mette Frederiksen på pressemødet den 30. marts nævnte, at regeringen snarligt ville drøfte med Folketingets politiske partier, hvordan den danske økonomi stimuleres klogest i forhold til igen at få gang i beskæftigelsen Aalborg Alliancen er et partnerskab mellem kommunen, fagbevægelsen og alle lokale erhvervsorganisationer.

Referat:
Aalborgs borgmester sender opfordring til ministre om at få sat spaden i jorden til en tredje Limfjordsforbindelse.